**Prinssi Philip, Edinburghin herttua** (synt. **Kreikan ja Tanskan prinssi Filippos**; 10. kesäkuuta 1921 Mon Repó, Korfu, Kreikan kuningaskunta – 9. huhtikuuta 2021 Windsor, Berkshire, Englanti, Yhdistynyt kuningaskunta), oli Yhdistyneen kuningaskunnan hallitsijan Elisabet II:n puoliso ja syntyjään Kreikan ja Tanskan prinssi. Ennen avioitumistaan silloisen kruununprinsessa Elisabetin kanssa hän käytti nimeä **Philip Mountbatten**. Prinssi Philip kuului laajaan Glücksburgin sukuun, jonka jäsenet hallitsevat nykyisin Tanskaa ja Norjaa ja ovat aikaisemmin hallinneet myös Kreikkaa.

Elämäkerta
----------

Prinssi Philip 1-vuotiaana Mon Repóssa heinäkuussa 1922.
### Varhaisnuoruus

Prinssi Philip syntyi Mon Repóssa Korfun saarella, Kreikan saaristossa. Hänen vanhempansa olivat Kreikan kuninkaan Yrjö I:n poika, prinssi Andreas, ja tämän vaimo, Battenbergin prinsessa Alice. Hän oli perheen nuorin, viides lapsi. Tanskan kuningas Kristian IX oli prinssi Philipin isoisän isä. Kreikan levottomuuksien takia perhe joutui pian maanpakoon vuonna 1922 Ranskaan.

Kotikielinä perheessä olivat englanti, saksa ja ranska. Philip piti itseään tanskalaisena: hänhän oli Tanskan ja Kreikan prinssi. Hänet oli kastettu ortodoksiksi. Koska Philip oli lähtenyt synnyinmaastaan jo yksivuotiaana, hän ei puhunut kreikkaa. 

Philip kävi koulunsa ensin Pariisissa, vuodesta 1928 lähtien Britanniassa ja vietti kaikki koululomansa isoäitinsä Victoria Mountbattenin sekä enojensa George ja Louis Mountbattenin luona. Hänen äitinsä Alice joutui 1930 mielisairaalaan moneksi vuodeksi eikä hän nähnyt äitiään vasta kuin vuonna 1936. Isä Andreas muutti Etelä-Ranskaan rakastajattarensa kanssa 1930 ja sisaret Margarita, Theodora, Cecilie ja Sophie olivat avioituneet saksalaisten prinssien kanssa 1930–1931. 

Vuonna 1933 Philip jatkoi koulunkäyntiään sisarensa Theodoran miehen suvun omistamassa koulussa Saksassa ja 1934 Gordonstounissa Skotlannissa. Sisarensa Cecilien ja tämän perheen hautajaisiin hän osallistui Darmstadtissa 1937. Isäänsä hän ei tavannut kertaakaan vuoden 1939 jälkeen. 

### Toinen maailmansota

Prinssi Philip Melbournessa 29. elokuuta 1945.
Vuonna 1939 prinssi Philip liittyi Ison-Britannian laivastoon. Hän palveli toisessa maailmansodassa Välimerellä ja osallistui Sisilian valtaukseen (operaatio Husky). Hänen kaksi lankoaan taistelivat Saksan puolella. Isä asui miehitetyn Ranskan alueella. 
Vuonna 1947 Philip sai Yhdistyneen kuningaskunnan kansalaisuuden, luopui ortodoksisesta uskosta ja liittyi anglikaaniseen kirkkoon, vaihtoi nimensä Battenbergistä Mountbatteniin ja luopui oikeudestaan Kreikan ja Tanskan kruunuihin.

### Avioliitto Elisabet II:n kanssa ja asema Edinburghin herttuana

20. marraskuuta 1947 prinssi Philip meni naimisiin Yhdistyneen kuningaskunnan kruununperillisen, prinsessa Elisabetin kanssa. Ennen häitä kuningas Yrjö VI antoi hänelle arvonimet Edinburghin herttua ja Merionethin jaarli (kreivi) ja Paroni Greenwich.

Kuningatar myönsi Edinburghin herttualle takaisin prinssin arvon vuonna 1957. Naimisiin mennessään prinssi Philipillä oli laivastossa komentajan arvo: häiden jälkeen Elisabet II myönsi sotilasurallaan ansioituneelle prinssi Philipille monia armeijan korkeimpia arvonimiä, kuten Lord High Admiralin viran.

Prinssi Philip ja kuningatar Elisabet polveutuvat kumpikin kuningatar Viktoriasta: Philip hänen tyttärestään ja Elisabet hänen pojastaan. Prinssi Philip oli myös Venäjän Nikolai I:n jälkeläinen suoraan alenevassa polvessa sekä isänsä että äitinsä kautta.

Prinssi Philip ja Elisabet II tekivät valtiovierailun Suomeen toukokuussa 1976, ja lokakuussa 1994 he poikkesivat Helsingissä paluumatkallaan valtiovierailulta Venäjältä. Yksityishenkilönä Philip vieraili Suomessa useaan otteeseen, ensimmäisen kerran vuonna 1952, jolloin hän seurasi Helsingin olympiakisoja ja tapasi presidentti J. K. Paasikiven.

Prinssi Philip osallistui virallisiin julkisiin tehtäviin 2. elokuuta 2017 asti. Tuolloin hän osallistui Captain General’s paraatin juhlallisuuksiin Lontoossa. Hän osallistui uransa aikana 22 219 edustustilaisuuteen vuodesta 1952 lähtien.

### Kuolema

Prinssi Philip kuoli Windsorin linnassa aamulla 9. huhtikuuta 2021. Prinssin muistoa kunnioitettiin soittamalla Westminster Abbey -kirkon kelloja 99 kertaa hänen jokaisen elinvuotensa kunniaksi. Lisäksi prinssin kuoleman jälkeisenä päivänä ammuttiin sotilasprotokollan mukaisesti 41 kunnianlaukausta eri puolilla Britanniaa. Myös Britannian laivaston merillä olevat alukset ampuivat kunnianlaukauksia. Prinssi Philipistä tuli vuonna 2009 pitkäikäisin hallitsijan puoliso Britanniassa ja lehdistön muistokirjoituksissa esiin nousi prinssin kuningattarelle antama vankkumaton tuki.

Philip on haudattu Windsorin linnan pyhän Yrjön kappeliin, Yrjö VI:n muistokappeliin. Philipin kerrotaan sanoneen Elisabetille "tunge minut vain Land Roverin takakonttiin ja aja minut Windsoriin".

Lähteet
-------

1. ↑  Stephen Bates: The question: How German is Prince Philip? *The Guardian*.  20.2.2008. Viitattu 3.11.2020. (englanniksi)
2. ↑  Prince Philip, husband of Queen Elizabeth II, dies at age 99: Royal family: LIVE COVERAGE (Arkistoitu – Internet Archive) ABC7.com
3. 1 2 3 4  Prince Philip Britroyals.com. Viitattu 17.1.2013.
4. ↑  British Royal Family History: Frequently Asked Questions Britroyals.com.  Arkistoitu 15.1.2013. Viitattu 17.1.2013.
5. ↑  Hämäläinen, Unto: Hurmausoperaatio *Helsingin Sanomat*.  17.6.2020. Viitattu 30.6.2021.
6. ↑  Karjalainen, Katariina: Prinssi Philip vieraili Suomessa useita kertoja – testasi savolaisveneen takatuhdon ja asteli muikeana Mäntyniemeen  9.4.2021. MTV Uutiset.
7. ↑  Yrjö Blomstedt ja Matti Klinge (toim.): *Paasikiven päiväkirjat*, osa 2, s. 292. Porvoo-Helsinki: WSOY, 1986. Teoksen verkkoversio
8. ↑  Kuningatar Elisabetin puoliso prinssi Philip, 95, jää eläkkeelle – hovin mystinen kokous herätti jo arveluja prinssin kuolemasta  4.5.2017. Helsingin Sanomat. Viitattu 4.5.2017.
9. ↑  Prinssi Philipillä, 96, on enää yksi virallinen työtehtävä ennen eläkepäiviä *iltalehti.fi*. Viitattu 28.7.2017.
10. ↑  Prinssi Philip suoritti viimeiset velvollisuutensa ennen eläkkeelle jäämistään – 22 219 tilaisuutta uran aikana *Ilta-Sanomat*.  2.8.2017. Viitattu 15.8.2017.
11. ↑  Russell Myers, Chris Kitching: Prince Philip dies peacefully at the age of 99 at Windsor Castle *mirror*.  9.4.2021. Viitattu 9.4.2021. (englanniksi)
12. ↑  Kuningatar Elisabetin puoliso prinssi Philip on kuollut – pääministeri Johnson: "Suremme tänään yhdessä kuningattaren kanssa" *Yle Uutiset*. Viitattu 10.4.2021.
13. ↑  Britannia | Video näyttää, miten tykit jylisivät Britanniassa 41 kertaa prinssi Philipin muistolle – Hautajaiset pidetään viikon päästä lauantaina *Helsingin Sanomat*.  10.4.2021. Viitattu 10.4.2021.
14. ↑  Forth Bridge: Consort to Her Majesty The Queen *The Royal Family*.  2.3.2017. Viitattu 10.4.2021. (englanniksi)
15. ↑  Britanniassa on muistettu prinssi Philipiä, – hautajaiset järjestetään ensi lauantaina, kruununprinssi Charles: Kaipaan isääni suunnattoman paljon *Yle Uutiset*. Viitattu 10.4.2021.
16. ↑  Prince Philip will be buried twice — just like his mother *ABC News*.  16.4.2021. Viitattu 22.12.2022. (englanniksi)

Aiheesta muualla
----------------

* Kuvia tai muita tiedostoja aiheesta **Prinssi Philip, Edinburghin herttua** Wikimedia Commonsissa

|  |  |  |  |
| --- | --- | --- | --- |
| Yhdistyneen kuningaskunnan lippu | Edeltäjä:**Kuningatar Elisabet (kuningataräiti)** | **Yhdistyneen kuningaskunnan hallitsijan puoliso**1952–2021 | Seuraaja:**Kuningatar Camilla** |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Israel
* Suomi (KANTO)
* Belgia
* Yhdysvallat
* Latvia
* Tšekki
* Australia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* KulturNav
* MusicBrainz
* Te Papa (New Zealand)

 |
|  |
| Henkilöt | 
* Deutsche Biographie
* Trove
* UK Parliament
* Yle

 |
|  |
| Muut | 
* NARA
* SNAC
* IdRef

 |

 |